

Primaria

**Valores Sociais e Cívicos 1.º**

**Programación didáctica**

# INTRODUCIÓN

Índice

1. Obxectivos xerais de Educación Primaria.

2. Obxectivos da área de Valores Sociais e Cívicos 1.º EP.

3. Descritores.

4. Contribución da área ao desenvolvemento das competencias básicas.

5. Organización e secuenciación de contidos.

6. Criterios metodolóxicos e estratexias didácticas xerais para utilizar na área.

7. Actividades complementarias.

8. Criterios de avaliación.

9. Estándares de aprendizaxe.

10. Evidencias para o portfolio.

11. Criterios de cualificación e promoción.

12. Recursos didácticos.

13. Medidas de atención á diversidade e inclusión.

14. Avaliación da programación didáctica.

# OBXECTIVOS XERAIS DE EDUCACIÓN PRIMARIA

A Educación Primaria contribuirá a desenvolver nos nenos e as nenas as capacidades que lles permitan:

a) Coñecer e apreciar os valores e as normas de convivencia, aprender a obrar de acordo con elas, prepararse para o exercicio activo da cidadanía e respectar os dereitos humanos, así como o pluralismo propio dunha sociedade democrática.

b) Desenvolver hábitos de traballo individual e de equipo, de esforzo e de responsabilidade no estudo, así como actitudes de confianza nun mesmo, sentido crítico, iniciativa persoal, curiosidade, interese e creatividade na aprendizaxe, e espírito emprendedor.

c) Adquirir habilidades para a prevención e para a resolución pacífica de conflitos, que lles permitan desenvolverse con autonomía no ámbito familiar e doméstico, así como nos grupos sociais cos que se relacionan.

d) Coñecer, comprender e respectar as diferentes culturas e as diferenzas entre as persoas, a igualdade de dereitos e oportunidades de homes e mulleres, e a non discriminación de persoas con discapacidade.

e) Coñecer e utilizar de xeito apropiado a lingua castelá e, se a houber, a lingua cooficial da comunidade autónoma, e desenvolver hábitos de lectura.

f ) Adquirir en, polo menos, unha lingua estranxeira a competencia comunicativa básica que lles permita expresar e comprender mensaxes sinxelas, e desenvolverse en situacións cotiás.

g) Desenvolver as competencias matemáticas básicas e iniciarse na resolución de problemas que requiran a realización de operacións elementais de cálculo, coñecementos xeométricos e estimacións, así como ser capaces de aplicalos ás situacións da súa vida cotiá.

h) Coñecer os aspectos fundamentais das ciencias da natureza, as ciencias sociais, a xeografía, a historia e a cultura.

i ) Iniciarse na utilización, para a aprendizaxe, das tecnoloxías da información e a comunicación, desenvolvendo un espírito crítico ante as mensaxes que reciben e elaboran.

l ) Utilizar diferentes representacións e expresións artísticas, e iniciarse na construción de propostas visuais e audiovisuais.

m) Valorar a hixiene e a saúde, aceptar o propio corpo e o dos outros, respectar as diferenzas e utilizar a educación física e o deporte como medios para favorecer o desenvolvemento persoal e social.

n) Coñecer e valorar os animais máis próximos ao ser humano e adoptar modos de comportamento que favorezan o seu coidado.

ñ) Desenvolver as súas capacidades afectivas en todos os ámbitos da personalidade e nas súas relacións cos demais, así como unha actitude contraria á violencia, aos prexuízos de calquera tipo e aos estereotipos sexistas.

o) Fomentar a educación vial e actitudes de respecto que incidan na prevención dos accidentes de tráfico.

# OBXECTIVOS DA ÁREA DE VALORES SOCIAIS E CÍVICOS 1.º EP

1. Desenvolver un autoconcepto positivo que permita a percepción e a expresión axustada das emocións, os seus signos físicos e os sentimentos propios e alleos.

2. Recoñecer as características físicas e as calidades persoais, para favorecer a aceptación persoal positiva.

3. Tomar conciencia da importancia de mellorar a capacidade de autocontrol emocional para desenvolver maior tolerancia á frustración e favorecer o crecemento persoal e a interacción social.

4. Analizar condutas cotiás que permitan a adquisición e a autorregulación de hábitos saudables de autocoidado que fortalezan a autonomía.

5. Realizar tarefas dirixidas ao incremento da adquisición de aptitudes e actitudes responsables en diversos contextos da vida cotiá mostrando motivación e entusiasmo.

6. Coñecer os dereitos e os deberes das persoas, a través da Declaración dos Dereitos do Neno, analizando os seus dereitos con relación ao xogo, á vivenda e á alimentación.

7. Participar en actividades que permitan a expresión e a comunicación de sentimentos e emocións a través de elementos da linguaxe corporal.

8. Desenvolver a capacidade de diálogo traballando habilidades de comunicación tales como a escoita activa, o respecto da quenda de palabra e a expresión clara das ideas.

9. Desenvolver a empatía para identificar as emocións e as calidades dos outros, apreciar a riqueza das diferenzas e comprender as súas accións.

10. Realizar traballos cooperativos que permitan satisfacer as necesidades persoais e do grupo nun ambiente de compañeirismo e de axuda mutua.

11. Valorar a participación en dinámicas recreativas de grupo como medio para gozar dos compañeiros e dos amigos e mellorar as habilidades sociais.

12. Coñecer e respectar normas básicas de convivencia no ámbito familiar e escolar.

13. Analizar condutas cotiás que favorecen as normas de convivencia no contexto escolar.

14. Indicar experiencias positivas e negativas da vida cotiá que permitan analizar conflitos escolares habituais e as súas posibles solucións.

15. Xerar situacións que promovan o manexo responsable dos materiais persoais e escolares.

16. Tomar conciencia das actitudes que incitan á deterioración ou ao respecto e á conservación do medio.

17. Coñecer as normas básicas de educación vial distinguindo os sinais de tráfico máis comúns que han de respectar os peóns para velar pola súa seguridade e a do resto das persoas.

# DESCRITORES

|  |  |  |
| --- | --- | --- |
| **COMPETENCIA** | **INDICADORES** | **DESCRITORES** |
|  |  |  |
| *Competencia matemática e competencias básicas en ciencia e tecnoloxía* | Coidado do ámbito ambiental e dos seres vivos | . Interactuar co ámbito natural de xeito respectuoso.  . Comprometerse co uso responsable dos recursos naturais para promover un desenvolvemento sostible.  . Respectar e preservar a vida dos seres vivos do seu ámbito.  . Tomar conciencia dos cambios producidos polo home no ámbito natural e as repercusións para a vida futura. |
| Vida saudable | . Desenvolver e promover hábitos de vida saudable en canto á alimentación e ao exercicio físico.  . Xerar criterios persoais sobre a visión social da estética do corpo humano fronte ao coidado saudable deste. |
| A ciencia no día a día | . Recoñecer a importancia da ciencia na nosa vida cotiá.  . Aplicar métodos científicos rigorosos para mellorar a comprensión da realidade circundante.  . Manexar os coñecementos sobre ciencia e tecnoloxía para solucionar problemas e comprender o que acontece a noso arredor. |
| Manexo de elementos matemáticos | . Manexar a linguaxe matemática con precisión en calquera contexto.  . Identificar e manipular con precisión elementos matemáticos (números, datos, elementos xeométricos...) en situacións cotiás. |
| Razoamento lóxico e resolución de problemas | . Aplicar os coñecementos matemáticos para a resolución de situacións problemáticas en contextos reais e en calquera materia.  . Realizar argumentacións en calquera contexto con esquemas lóxico-matemáticos.  . Aplicar as estratexias de resolución de problemas a calquera situación problemática. |
| *Comunicación lingüística* | Comprensión: oral e escrita | . Comprender o sentido dos textos escritos.  . Captar o sentido das expresións orais: ordes, explicacións, indicacións, relatos...  . Gozar coa lectura. |
| Expresión: oral e escrita | . Expresar oralmente, de xeito ordenado e claro, calquera tipo de información.  . Utilizar o coñecemento das estruturas lingüísticas, normas ortográficas e gramaticais para elaborar textos escritos.  . Compoñer distintos tipos de textos creativamente con sentido literario. |
| Normas de comunicación | . Respectar as normas de comunicación en calquera contexto: quenda de palabra, escoita atenta ao interlocutor...  . Manexar elementos de comunicación non verbal, ou en diferentes rexistros nas diversas situacións comunicativas. |
| Comunicación noutras linguas | . Entender o contexto sociocultural da lingua, así como a súa historia para un mellor uso desta.  . Manter conversacións noutras linguas sobre temas cotiáns en distintos contextos.  . Utilizar os coñecementos sobre a lingua para buscar información e ler textos en calquera situación.  . Producir textos escritos de diversa complexidade para o seu uso en situacións cotiás ou de materias diversas. |
| *Competencia dixital* | Tecnoloxías da información | . Empregar distintas fontes para a busca de información.  . Seleccionar o uso das distintas fontes segundo a súa fiabilidade.  . Elaborar e publicitar información propia derivada de información obtida a través de medios tecnolóxicos. |
| Comunicación audiovisual | . Utilizar as distintas canles de comunicación audiovisual para transmitir informacións diversas.  . Comprender as mensaxes que veñen dos medios de comunicación. |
| Utilización de ferramentas dixitais | . Manexar ferramentas dixitais para a construción de coñecemento.  . Actualizar o uso das novas tecnoloxías para mellorar o traballo e facilitar a vida diaria.  . Aplicar criterios éticos no uso das tecnoloxías. |
| *Conciencia e expresións culturais* | Respecto polas manifestacións culturais propias e alleas | . Mostrar respecto cara ás obras máis importantes do patrimonio cultural a nivel mundial.  . Valorar a interculturalidade como unha fonte de riqueza persoal e cultural.  . Apreciar os valores culturais do patrimonio natural e da evolución do pensamento científico. |
| Expresión cultural e artística | . Expresar sentimentos e emocións desde códigos artísticos.  . Apreciar a beleza das expresións artísticas e no cotián.  . Elaborar traballos e presentacións con sentido estético. |
| *Competencias sociais e cívicas* | Educación cívica e constitucional | . Coñecer e aplicar dereitos e deberes da convivencia cidadá no contexto da escola.  . Identificar as implicacións que ten vivir nun Estado social e democrático de dereito referendado por unha norma suprema chamada Constitución Española. |
| Relación cos demais | . Desenvolver capacidade de diálogo cos demais en situacións de convivencia e traballo e para a resolución de conflitos.  . Mostrar dispoñibilidade para a participación activa en ámbitos de participación establecidos.  . Recoñecer riqueza na diversidade de opinións e ideas. |
| Compromiso social | . Aprender a comportarse desde o coñecemento dos distintos valores.  . Concibir unha escala de valores propia e actuar conforme a ela.  . Evidenciar preocupación polos máis desfavorecidos e respecto aos distintos ritmos e potencialidades.  . Involucrarse ou promover accións cun fin social. |
| *Sentido de iniciativa e espírito emprendedor* | Autonomía persoal | . Optimizar recursos persoais apoiándose nas fortalezas propias.  . Asumir as responsabilidades encomendadas e dar conta delas.  . Ser constante no traballo superando as dificultades.  . Dirimir a necesidade de axuda en función da dificultade da tarefa. |
| Liderado | . Xestionar o traballo do grupo coordinando tarefas e tempos.  . Contaxiar entusiasmo pola tarefa e confianza nas posibilidades de alcanzar obxectivos.  . Priorizar a consecución de obxectivos de grupo a intereses persoais. |
| Creatividade | . Xerar novas e diverxentes posibilidades desde coñecementos previos do tema.  . Configurar unha visión de futuro realista e ambiciosa.  . Encontrar posibilidades no contorno que outros non aprecian. |
| Emprendemento | . Optimizar o uso de recursos materiais e persoais para a consecución de obxectivos.  . Mostrar iniciativa persoal para iniciar ou promover accións novas.  . Asumir riscos no desenvolvemento de tarefas ou proxectos.  . Actuar con responsabilidade social e sentido ético no traballo. |
| *Aprender a aprender* | Perfil de aprendiz | . Identificar potencialidades persoais como aprendiz: estilos de aprendizaxe, intelixencias múltiples, funcións executivas...  . Desenvolver as distintas intelixencias múltiples.  . Xestionar os recursos e as motivacións persoais en favor da aprendizaxe.  . Xerar estratexias para aprender en distintos contextos de aprendizaxe. |
| Ferramentas para estimular o pensamento | . Aplicar estratexias para a mellora do pensamento creativo, crítico, emocional, interdependente...  . Desenvolver estratexias que favorezan a comprensión rigorosa dos contidos |
| Planificación e avaliación da aprendizaxe | . Planificar os recursos necesarios e os pasos a realizar no proceso de aprendizaxe.  . Seguir os pasos establecidos e tomar decisións sobre os pasos seguintes en función dos resultados intermedios.  . Avaliar a consecución de obxectivos de aprendizaxe.  . Tomar conciencia dos procesos de aprendizaxe. |

# CONTRIBUCIÓN DA ÁREA AO DESENVOLVEMENTO DAS COMPETENCIAS

*Descrición do modelo competencial.*

Traballar por competencias na aula supón unha reflexión e unha reconfiguración dos contidos desde un enfoque de aplicación que permita o adestramento destas. As competencias non se estudan, nin se ensinan, adéstranse. Para iso, xeraremos tarefas de aprendizaxe onde favorezamos nos alumnos a aplicación do coñecemento mediante metodoloxías de aula activas.

Abordar cada competencia de xeito global en cada unidade didáctica é inabarcable polo que cada unha se estrutura en indicadores, grandes piares que permiten describila dun xeito máis preciso. Podemos encontrar entre tres e seis indicadores por competencia.

O indicador segue sendo aínda demasiado xeral, polo que o descompoñemos no que chamamos descritores da competencia que “describen” ao alumno competente neste ámbito. Por cada indicador encontraremos entre tres e seis descritores redactados en infinitivo.

En cada unidade didáctica concretaremos o descritor en desempeños competenciais redactados en terceira persoa de presente indicativo. O desempeño será o aspecto concreto da competencia que poderemos adestrar e avaliar de xeito explícito na unidade, será concreto e obxectivable e indícanos que debemos adestrar e observar nas actividades deseñadas.

Para o seu desenvolvemento, partimos dun marco de descritores competenciais definido para o proxecto aplicable a toda materia e curso.

Respectando o tratamento específico nalgunhas áreas, os **elementos transversais,** tales como, a comprensión lectora, a expresión oral e escrita, a comunicación audiovisual, as tecnoloxías da información e a comunicación, o emprendemento e a educación cívica e constitucional traballaranse desde todas as áreas posibilitando e fomentando que o proceso de ensino-aprendizaxe dos alumnos sexa o máis completo posible.

Por outra parte, o desenvolvemento de **valores** presentes tamén en todas as áreas axudará a que os nosos alumnos aprendan a desenvolverse desde uns determinados valores que constrúan unha sociedade ben consolidada na que todos poidamos vivir.

A diversidade de alumnos cos seus estilos de aprendizaxe diferente levaranos a traballar desde as **diferentes potencialidades** con que contan, apoiándonos sempre nas súas fortalezas para poder dar resposta ás súas necesidades.

*Na área de Valores Sociais e Cívicos.*

Na área de Valores Sociais e Cívicos incidiremos no adestramento de todas as competencias de xeito sistemático facendo fincapé nos descritores máis afíns á área.

***Competencia matemática e competencias básicas en ciencia e tecnoloxía***

O desenvolvemento desta competencia nesta área curricular permítenos utilizar, interpretar e expresar con claridade elementos e razoamentos matemáticos para enfrontarse a aquelas situacións cotiás que os precisan. Así mesmo, esta competencia ofrece a posibilidade de empregar o razoamento lóxico, analizar e axuizar a partir de conflitos, resolución de problemas e xuízos morais, os problemas sociais e históricos.

Os descritores que podemos traballar serán:

. Interactuar co ámbito natural de xeito respectuoso.

. Tomar conciencia dos cambios producidos polo home no medio natural e as repercusións para a vida futura.

. Desenvolver e promover hábitos de vida saudable en canto á alimentación e ao exercicio físico.

. Recoñecer a importancia da ciencia na nosa vida cotiá.

. Identificar e manipular con precisión elementos matemáticos (números, datos, elementos xeométricos...) en situacións cotiás.

. Aplicar os coñecementos matemáticos para a resolución de situacións problemáticas en contextos reais e en calquera materia.

. Realizar argumentacións en calquera contexto con esquemas lóxico-matemáticos.

. Aplicar as estratexias de resolución de problemas a calquera situación problemática.

***Comunicación lingüística***

Para o bo desenvolvemento desta competencia nesta área, será decisivo o fomento da lectura a través de libros e de fragmentos escollidos para comentar na aula, con dúas finalidades: mellorar a comprensión lectora e a adquisición de destrezas para a expresión escrita e adquirir identidade sobre o que significa unha sociedade cívica para favorecer o coñecemento dos valores, os dereitos e os deberes destacados nos dereitos humanos... Dende esta área, trataremos de que adquiran as destrezas comunicativas, tanto oral coma escrita; por iso, procuraremos adestrar polo menos un descritor en cada unha das unidades didácticas.

Os descritores que podemos utilizar serán:

. Captar o sentido das expresións orais: ordes, explicacións, indicacións, relatos...

. Comprender o sentido dos textos escritos.

. Gozar coa lectura.

. Expresar oralmente de xeito ordenado e claro calquera tipo de información.

. Compoñer distintos tipos de textos creativamente con sentido literario.

. Respectar as normas de comunicación en calquera contexto: quenda de palabra, escoita atenta ao interlocutor...

. Manexar elementos de comunicación non verbal, ou en diferentes rexistros en diversas situacións comunicativas.

. Utilizar os coñecementos sobre a lingua para buscar información e ler textos en calquera situación.

***Competencia dixital***

Desenvolver a competencia dixital desde esta área axudaranos a manexar ferramentas que posibiliten o acceso ao coñecemento e á vez nos ensinen o seu uso responsable. A devandita competencia favorecerá dous tipos de traballo: autónomo e participativo, mediante os que se fomentará a identidade persoal e a relación interpersoal, respectivamente, desde unhas bases sólidas nas que poidan empezar a xerar os seus propios criterios sobre situacións reais da sociedade na que viven.

Na área de Valores Sociais e Cívicos podemos adestrar os seguintes descritores:

. Empregar distintas fontes para a busca de información.

. Seleccionar o uso das distintas fontes segundo a súa fiabilidade.

. Manexar ferramentas dixitais para a construción de coñecemento.

. Comprender as mensaxes elaboradas en códigos diversos.

. Actualizar o uso das novas tecnoloxías para mellorar o traballo e facilitar a vida diaria.

. Aplicar criterios éticos no uso das tecnoloxías.

***Conciencia e expresións culturais***

A través desta competencia e desde esta área, posibilítase a adquisición de pautas sociais e cívicas persoais, interpersoais e interculturais para participar dunha forma eficaz e construtiva en sociedades cada vez máis diversificadas.

Os descritores que podemos adestrar nesta competencia son:

. Mostrar respecto cara ás obras máis importantes do patrimonio cultural a nivel mundial.

. Valorar a interculturalidade como unha fonte de riqueza persoal e cultural.

. Expresar sentimentos e emocións desde códigos artísticos.

. Apreciar a beleza das expresións artísticas e do cotián.

. Elaborar traballos e presentacións con sentido estético.

***Competencias sociais e cívicas***

A área de Valores Sociais e Cívicos pídenos que se facilite a construción da identidade individual e se potencien as relacións interpersoais para favorecer a convivencia de acordo a valores cívicos socialmente recoñecidos, polo que esta competencia fomentará todos aqueles aspectos que lle axuden ao alumnado a formarse como persoas e cidadáns participativos na mellora e no desenvolvemento dunha sociedade democrática.

Os indicadores desta competencia poden facilitar o adestramento de cada un dos descritores que enunciamos a continuación:

. Coñecer e aplicar dereitos e deberes da convivencia cidadá no contexto da escola.

. Desenvolver capacidade de diálogo cos demais en situacións de convivencia e traballo e para a resolución de conflitos.

. Mostrar dispoñibilidade para a participación activa en ámbitos de participación establecidos.

. Recoñecer riqueza na diversidade de opinións e ideas.

. Aprender a comportarse desde o coñecemento dos distintos valores.

. Concibir unha escala de valores propia e actuar conforme a ela.

. Evidenciar preocupación polos máis desfavorecidos e respecto aos distintos ritmos e potencialidades.

. Involucrarse ou promover accións cun fin social.

***Sentido de iniciativa e espírito emprendedor***

O sentido de iniciativa e espírito emprendedor beneficiará o alumnado, xa que se iniciará no autocoñecemento a distintos niveis para poder desenvolver diferentes habilidades que o leven a tomar iniciativas emprendedoras que faciliten a asunción da complexa convivencia social propiciando valores de interdependencia positiva, cooperación de acordo cos valores, os dereitos e os deberes da sociedade na que se desenvolven.

Neste caso, os descritores que se poderían adestrar serían:

. Asumir as responsabilidades encomendadas e dar conta delas.

. Ser constante no traballo superando as dificultades.

. Xestionar o traballo do grupo coordinando tarefas e tempos.

. Contaxiar entusiasmo pola tarefa e confianza nas posibilidades de alcanzar obxectivos.

. Priorizar a consecución de obxectivos do grupo sobre intereses persoais.

. Xerar novas e diverxentes posibilidades desde coñecementos previos do tema.

. Encontrar posibilidades no contorno que outros non ven.

. Mostrar iniciativa persoal para iniciar ou promover accións novas.

***Aprender a aprender***

A competencia de aprender a aprender favorece a forma en que o proceso de ensino-aprendizaxe se vai consolidando no alumnado. As metodoloxías empregadas nesta área estarán relacionadas co traballo de investigación, de forma que a participación e a implicación do alumnado sexa real, así como o recoñecemento e a aceptación das normas sociais e de convivencia.

Nesta área insistirase na relación entre o progreso persoal e o académico xa que iso supoñerá unha das bases para que se inicien na construción do seu propio proxecto persoal de vida.

Os descritores que poderiamos utilizar para adestrar esta competencia serían:

. Identificar potencialidades persoais como aprendiz: estilos de aprendizaxe, intelixencias múltiples, funcións executivas...

. Desenvolver as distintas intelixencias múltiples.

. Xerar estratexias para aprender en distintos contextos de aprendizaxe.

. Aplicar estratexias para a mellora do pensamento creativo, crítico, emocional, interdependente,…

. Desenvolver estratexias que favorezan a comprensión rigorosa dos contidos.

. Planificar recursos necesarios e pasos a realizar no proceso de aprendizaxe.

. Seguir os pasos establecidos e tomar decisións sobre os pasos seguintes en función dos resultados intermedios.

. Avaliar a consecución de obxectivos de aprendizaxe.

# ORGANIZACIÓN E SECUENCIACIÓN DE CONTIDOS

Bloque 1: A identidade e a dignidade da persoa.

O autoconcepto. A identidade persoal. A toma de conciencia dun mesmo, emocións e sentimentos. A autopercepción positiva das calidades persoais. A descrición física. O vocabulario das emocións.

A autonomía. O autocoidado. A autorregulación de condutas cotiás. O control dos impulsos. A relaxación.

A responsabilidade. A realización responsable das tarefas. A motivación extrínseca. O entusiasmo.

Os dereitos e os deberes da persoa. A Declaración dos Dereitos do Neno: alimentación, vivenda e xogo. Os dereitos e os deberes nos ámbitos familiar e escolar. Igualdade de dereitos de nenos e nenas no xogo.

Bloque 2: A comprensión e o respecto nas relacións interpersoais.

As habilidades de comunicación. A importancia de pensar o que se vai expresar. O uso dos compoñentes da comunicación non verbal: postura, xestos, expresión facial.

O diálogo. A expresión clara das ideas. A boa escoita. O respecto da quenda de palabra.

O respecto e a valoración do outro. A empatía. A comprensión dos demais. A detección das calidades doutras persoas. O descubrimento e a comprensión das diferenzas.

Bloque 3: A convivencia e os valores sociais.

As habilidades sociais. A detección das propias necesidades. A boa disposición para recibir e ofrecer axuda. A participación en actividades lúdicas de grupo. O goce da amizade.

As normas de convivencia. O coñecemento e o respecto das normas de convivencia na casa e na aula. A valoración de condutas cotiás con relación ás normas de convivencia.

A resolución do conflito. A identificación de situacións agradables e desagradables da vida cotiá. O recoñecemento de conflitos habituais. A explicación de conflitos cotiáns.

O respecto e a conservación do medio. O uso responsable dos materiais persoais e escolares.

A educación vial. As normas básicas de educación vial. Os sinais de tráfico útiles para os peóns.

# CRITERIOS METODOLÓXICOS E ESTRATEXIAS DIDÁCTICAS XERAIS PARA UTILIZAR NA ÁREA

Traballar de xeito competencial na aula supón un cambio metodolóxico importante; o docente pasa a ser un xestor de coñecemento dos alumnos e o alumno adquire un maior grao de protagonismo.

En concreto na área de Valores Sociais e Cívicos:

Os alumnos han de formarse na reflexión e na vivencia dos valores ao longo de toda a Educación Primaria; para iso, deberán formarse no respecto dos dereitos humanos e das liberdades fundamentais e prepararse para asumir unha vida responsable nunha sociedade libre e tolerante coas diferenzas.

Debemos ter en conta que cada alumno parte dunhas fortalezas individuais que lle axudarán a construír a súa identidade individual para poder chegar a construír unha sociedade colectiva con valores cívicos e socialmente recoñecidos.

Cada unha das fortalezas individuais do alumnado axudaranos a definir a predominancia de cada unha das súas intelixencias, polo que as tarefas que se realizarán estarán pensadas desde a teoría das intelixencias múltiples como posibilidade para que todo o alumnado chegue a adquirir todos aqueles aspectos que necesita para poder desenvolver unha aprendizaxe permanente ao longo da vida.

Nesta área, os alumnos inícianse no desenvolvemento da estimulación do pensamento crítico, a asimilación de valores, a toma de decisións desde xuízos morais e a resolución de problemas, polo que deberán manexar diferentes destrezas que impliquen o traballo en grupo colaborador como unha forma de adestrar as diferentes habilidades para desenvolver a capacidade de crear espazos de convivencia pacífica, democrática cuns valores socialmente recoñecidos.

Os contidos da área de Valores Sociais e Cívicos están organizados arredor duns conceptos fundamentais vinculados ao contexto real; será importante traballar a parte competencial de forma que o coñecemento se transforme en acción e aplicalo a proxectos reais próximos ao alumnado.

# ACTIVIDADES COMPLEMENTARIAS

Con respecto ás actividades complementarias, convén reflexionar sobre estas catro cuestións:

Conseguíronse os obxectivos propostos a partir das actividades realizadas?

Como resultaron as actividades?

Cales gustaron máis?

Que propostas de mellora podemos sinalar?

# CRITERIOS DE AVALIACIÓN

Bloque 1: A identidade e a dignidade da persoa.

1. Desenvolver unha percepción axustada dun mesmo expresando mediante a linguaxe oral e diversas representacións unha visión positiva das características físicas e calidades persoais.

2. Tomar conciencia das emocións, recoñecendo os signos físicos que as poden acompañar, e expresándoas plasticamente.

3. Autorregular condutas cotiás e desenvolver o control de impulsos, adquirindo hábitos de autocoidado saudables.

4. Desenvolver aptitudes responsables actuando con motivación e responsabilidade na vida familiar, escolar e social.

5. Analizar a necesidade de preservar os dereitos á alimentación, á vivenda e ao xogo de todos os nenos e nenas do mundo utilizando a experiencia persoal.

Bloque 2: A comprensión e o respecto nas relacións interpersoais.

1. Expresarse de forma tranquila, realizando un acompañamento xestual adecuado aos sentimentos e emocións que se comunican.

2. Aprender a comunicarse, expresando de forma clara as ideas, escoitando con atención e respectando a quenda de palabra.

3. Comprender outras persoas, detectando e expresando as súas características, identificando as súas emocións e entendendo as súas actuacións.

4. Descubrir e comprender as diferenzas entre as persoas, realizar consideracións positivas das calidades e facer gabanzas enriquecendo a propia bagaxe social e cultural.

Bloque 3: A convivencia e os valores sociais.

1. Participar en actividades de grupo, gozando do compañeirismo, tendo en conta as propias necesidades e mostrando unha boa disposición para recibir e ofrecer axuda.

2. Recoñecer, explicar e buscar solucións sinxelas aos conflitos habituais no colexio desenvolvendo a independencia emocional e a capacidade de reflexión.

3. Valorar as condutas cotiás poñéndoas en relación coas normas de convivencia do colexio e o uso responsable dos materiais escolares.

4. Recoñecer sinais de tráfico útiles para peóns que se han de respectar decote representándoos e seguindo as súas indicacións.

# ESTÁNDARES DE APRENDIZAXE

Bloque 1: A identidade e a dignidade da persoa.

1.1. Debuxa a propia imaxe corporal.

1.2. Expresa oralmente a súa autodescrición.

1.3. Considera positivamente as súas características físicas e as súas calidades persoais.

2.1. Identifica e comunica as súas emocións.

2.2. Describe oralmente os signos físicos que acompañan a diferentes emocións.

2.3. Dramatiza diferentes estados de ánimo.

3.1. Tranquiliza o seu corpo e a súa mente mediante a relaxación.

3.2. Reproduce historias, cancións e poemas con solucións para sentirse mellor.

3.3. Interpreta o ámbito e desenvólvese nel con autonomía.

4.1. Realiza as tarefas de forma responsable.

4.2. Analiza e manifesta verbalmente que e como aprendeu.

4.3. Manifesta comportamentos responsables e saudables.

5.1. Representa plasticamente a necesidade da alimentación, a vivenda e o xogo para un neno ou nena.

5.2. Explica as consecuencias para os nenos e as nenas dunha mala alimentación, a falta dunha vivenda digna e a imposibilidade de xogar.

5.3. Respecta a igualdade de dereitos de nenos e nenas no xogo.

Bloque 2: A comprensión e o respecto nas relacións interpersoais.

1.1. Imita e reproduce expresións, sentimentos e estados de ánimo coordinando a expresión verbal coa facial e a corporal.

1.2. Contesta a preguntas relacionadas con situacións vividas e con imaxes observadas.

1.3. Emprega a linguaxe para comunicar afectos e emocións con amabilidade.

2.1. Expresa adecuadamente experiencias, ideas, pensamentos e emocións en exposicións orais.

2.2. Entende, comprende e dálles sentido ás ideas que expoñen outras persoas durante os debates e o traballo en equipo.

2.3. Dialoga sobre un tema proposto e respecta a quenda de palabra.

3.1. Describe oralmente as características de diferentes persoas.

3.2. Recoñece e explica sentimentos e emocións dos demais.

3.3. Identifica e comunica as emocións dos personaxes que aparecen en fotografías, pinturas ou películas.

3.4. Dramatiza feitos observados, reflectindo os sentimentos e os estados de ánimo dos protagonistas.

4.1. Mostra actitudes de respecto cara a un mesmo e cara aos demais.

4.2. Representa e dramatiza diferentes formas de vida.

4.3. Identifica necesidades dos compañeiros, resalta as súas calidades e emite cumprimentos.

Bloque 3: A convivencia e os valores sociais.

1.1. Desenvolve actitudes de colaboración en situacións informais de interacción social.

1.2. Comparte os seus materiais e préstalles axuda a outras persoas.

1.3. Mantén boas relacións cos compañeiros.

1.4. Intégrase no xogo, busca a outros nenos e nenas para xogar, participa nos xogos mostrando iniciativas, comparte os seus xoguetes.

2.1. Mantén unha independencia adecuada á súa idade para solucionar problemas persoais da vida escolar.

2.2. Escoita as razóns das persoas coas que entra en conflito, compréndeas na medida das súas posibilidades e exponas oralmente.

2.3. Explica conflitos que aparecen nos medios de comunicación de masas e as súas posibles solucións, tendo en conta os sentimentos básicos das partes.

3.1. Coñece e enumera as normas de convivencia da aula.

3.2. Pon en práctica procesos de razoamento sinxelos para valorar se determinadas condutas son acordes ás normas de convivencia escolares.

3.3. Usa os materiais con responsabilidade.

4.1. Debuxa sinais de tráfico de uso frecuente con axuda das tecnoloxías da información e da comunicación.

4.2. Recoñece e interpreta o significado de sinais de tráfico de uso frecuente con axuda das tecnoloxías da información e a comunicación.

4.3. Explica oralmente a importancia de respectar os sinais de tráfico.

# EVIDENCIAS PARA O PORTFOLIO

Para rexistrar as evidencias de aprendizaxe vinculadas aos estándares utilizaremos portfolios de aprendizaxe na aula. Ao longo das distintas unidades didácticas iremos planificando a realización e a recollida de produtos que mostre o nivel de consecución do estándar e detalle a súa evolución ao longo do curso.

O portfolio é unha ferramenta que permite avaliar o proceso de aprendizaxe consistente fundamentalmente na recollida de evidencias da evolución do alumno; pode pautarse a recollida de evidencias ou deixar ao alumno que seleccione cales quere mostrar. Cada evidencia leva unha reflexión engadida sobre o traballo realizado, as dificultades encontradas e os obxectivos de mellora persoal. O documento do portfolio pode realizarse en papel ou formato dixital.

No anexo de avaliación preséntase un posible guión para a súa realización.

As evidencias que podemos recoller na área de Valores Sociais e Cívicos poden ser:

. Exercicios do libro ou da proposta didáctica que versen sobre os estándares definidos na unidade.

. Probas escritas que recollan os estándares de aprendizaxe.

. Produtos finais derivados de tarefas aplicadas no contexto real.

. Debuxos que representen aquilo que aprenderon.

. Diferentes ferramentas de auto e coavaliación do traballo realizado na aula.

# CRITERIOS DE CUALIFICACIÓN E PROMOCIÓN

En cada avaliación

|  |  |
| --- | --- |
| **FERRAMENTAS  DE AVALIACIÓN** | **PORCENTAXE  NA CUALIFICACIÓN** |
|  |  |
| Ferramentas de avaliación do traballo competencial |  |
| Probas de avaliación escritas |  |
| Evidencias dos estándares de aprendizaxe |  |
|  |  |
|  |  |
|  |  |
| **Cualificación total** |  |

Ao final do curso:

|  |  |
| --- | --- |
|  | **PORCENTAXE NA NOTA FINAL** |
|  |  |
| 1.ª avaliación |  |
| 2.ª avaliación |  |
| 3.ª avaliación |  |
|  |  |
| Portfolio de aprendizaxe |  |
| **Cualificación total** |  |

# RECURSOS DIDÁCTICOS

Suxerimos o uso dos materiais seguintes:

. Vídeos, cancións, contos.

. Encerado tradicional ou dixital.

. Folios ou cartolinas pequenas e grandes.

. Lapis de cores e rotuladores.

. Tesoiras e pegamento.

. Reprodutor de CD e música variada.

. Posits.

# MEDIDAS DE ATENCIÓN Á DIVERSIDADE E INCLUSIÓN

***Descrición do grupo despois da avaliación inicial***

Número de alumnos:

Funcionamento do grupo (falan moito, cambian con facilidade de actividade...):

Que fortalezas identificas no grupo en canto ao desenvolvemento de obxectivos curriculares?

Que necesidades identificas e como as vas abordar? *(Planificación de estratexias metodolóxicas, xestión de aula, estratexias de seguimento da eficacia de medidas...).*

Que fortalezas identificas no grupo en canto a aspectos competenciais?

***Necesidades individuais***

Cales son os alumnos que necesitan un maior seguimento ou personalización de estratexias no seu proceso de aprendizaxe? *(Ter en conta os alumnos con necesidades educativas, con altas capacidades, e outras con necesidades non diagnosticadas, pero que requiran atención específica por estar en risco, pola súa historia familiar...).*

Que medidas organizativas vas adoptar? *(Planificación de reforzos, situación de espazos, xestión de tempos do grupo para favorecer a intervención individual).*

Que medidas curriculares vas adoptar? Que recursos vas empregar?

Que modelo de seguimento vas utilizar con cada un deles?

Cada canto e como vas avaliar os seus progresos?

# AVALIACIÓN DA PROGRAMACIÓN DIDÁCTICA

Neste apartado pretendemos promover a reflexión docente e a autoavaliación da realización e do desenvolvemento de programacións didácticas. Para iso, ao finalizar cada unidade didáctica proponse unha secuencia de preguntas que lle permitan ao docente avaliar o funcionamento do programado na aula e establecer estratexias de mellora para a propia unidade.

De igual modo, propoñemos unha ferramenta para a avaliación da programación didáctica no seu conxunto; pódese realizar ao final de cada trimestre para recoller as melloras no seguinte.

|  |  |  |  |
| --- | --- | --- | --- |
| **ASPECTOS PARA AVALIAR** | **PARA DESTACAR...** | **PARA MELLORAR...** | **PROPOSTAS DE MELLORA PERSOAL** |
|  |  |  |  |
| Temporalización das unidades didácticas |  |  |  |
| Desenvolvemento dos obxectivos didácticos |  |  |  |
| Manexo dos contidos na unidade |  |  |  |
| Descritores  e desempeños competenciais |  |  |  |
| Realización de tarefas |  |  |  |
| Estratexias metodolóxicas seleccionadas |  |  |  |
| Recursos |  |  |  |
| Claridade nos criterios  de avaliación |  |  |  |
| Uso de diversas ferramentas de avaliación |  |  |  |
| Portfolio de evidencias  dos estándares de aprendizaxe |  |  |  |
| Atención á diversidade |  |  |  |